Il chastì

Gia tar ils vegls GaIs devi ina puniziun per quel che perdeva il paun en il fondue ... 

Per fortuna èn sa midadas las reglas da puniziun per la persuna che perda ses toc paun en il fondue... En l’aventura dad Asterix ed Obelix tar ils Helvets survegniv’ins numnadamain nov bastunadas l’emprima giada ch’il paun era crudà en il chaschiel. La segunda giada devi trenta giaschladas e la terza vegniv’ins sfundrà en il lai cun in crap vi dals pes! Per cletg èsi uss tut auter. 

Pli baud stuevan nus a chasa chantar ina chanzun u quintar in sgnocca als auters. Oz – cun nossas mattas – stuain nus far sco chasti ina cupitgarola u chantar ina chanzun. Perquai che jau na fatsch betg gist gugent gimnastica cun il venter plain chaschiel e n’hai era betg adina gist veglia da chantar durant il mangiar, guard jau adina da chatschar il paun bain bain en la furtgetta. Segir è segir! E sche nus na bagnain betg mo paun en il chaschiel, mabain magari era ananas, carottas, cardifiol criv u mail, pon ins gea anc adina metter sut in toc paun lom – ch’è forsa in pau pli periclità da far naufragi en la broda da chaschiel – supplementarmain in flot toc fritg u verdura. Uschia pon ins evitar in chasti e perfin anc mangiar ina purziun vitaminas. 

Cun cordials salids
Karin Kohler-Pattis